Document ID: 32005D0855

KOMMISSIONENS BESLUTNING
af 30. november 2005
om ændring af beslutning 2005/734/EF om biosikkerhedsforanstaltninger med henblik på at reducere risikoen for overførsel af højpatogen aviær influenza forårsaget af influenzatype A, subtype H5N1, fra vildtlevende fugle til fjerkræ og andre fugle i fangenskab og om et system for tidlig påvisning i områder med særlig risiko
(meddelt under nummer K(2005) 4687)
(EØS-relevant tekst)
(2005/855/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4, og
ud fra følgende betragtninger:
(1)
For at overvåge situationen i medlemsstaterne vedtog Kommissionen beslutning 2005/732/EF af 17. oktober 2005 om godkendelse af medlemsstaternes programmer til gennemførelse i 2005 af undersøgelser for aviær influenza hos fjerkræ og vilde fugle og om regler for rapportering og berettigelse til EF-tilskud til finansiering af udgifterne til gennemførelse af disse programmer (2).
(2)
For at reducere risikoen for indslæbning via vilde fugle af højpatogen aviær influenza forårsaget af influenzatype A, subtype H5N1, på fjerkræbedrifter og andre steder, hvor fugle holdes i fangenskab, vedtog Kommissionen beslutning 2005/734/EF af 19. oktober 2005 om biosikkerhedsforanstaltninger med henblik på at reducere risikoen for overførsel af højpatogen aviær influenza forårsaget af influenzatype A, subtype H5N1, fra vildtlevende fugle til fjerkræ og andre fugle i fangenskab og om et system for tidlig påvisning i områder med særlig risiko (3).
(3)
I henhold til beslutning 2005/734/EF skal medlemsstaterne identificere de enkeltbedrifter, der holder fjerkræ eller andre fugle i fangenskab, og som på grundlag af epidemiologiske og ornitologiske data bør anses for at være særlig udsat for risiko for spredning via vilde fugle af influenzatype A, subtype H5N1.
(4)
I lyset af udviklingen i de epidemiologiske og ornitologiske oplysninger bør der træffes beslutning om regelmæssigt og løbende at revurdere sådanne risici med henblik på at justere afgrænsningen af de områder, som er identificeret som særlig udsat for risiko.
(5)
Det er nødvendigt at tydeliggøre den epidemiologiske rolle, der spilles af fugle, som deltager i kapflyvninger som led i kulturelle begivenheder.
(6)
Det bør endvidere besluttes at forlænge anvendelsesperioden for de foranstaltninger, der er fastsat i beslutning 2005/734/EF, i lyset af udviklingen i de epidemiologiske og ornitologiske oplysninger.
(7)
Beslutning 2005/734/EF bør derfor ændres i overensstemmelse hermed.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2005/734/EF foretages følgende ændringer:
1)
I artikel 1 indsættes som stk. 4:
»4. Medlemsstaterne revurderer regelmæssigt de foranstaltninger, de har truffet i medfør af stk. 1, på grundlag af de undersøgelser, de har gennemført i henhold til beslutning 2005/732/EF, med henblik på at justere afgrænsningen af de af deres områder, som de har identificeret som særlig udsat for risiko for indslæbning af aviær influenza, under hensyntagen til ændringer i den epidemiologiske og ornitologiske situation.«
2)
Artikel 2a, stk. 2, affattes således:
»2. Medlemsstaterne sikrer, at det forbydes at samle fjerkræ og andre fugle på markeder, skuer, udstillinger og kulturelle begivenheder, herunder kapflyvninger.
Den kompetente myndighed kan dog tillade sådanne samlinger af fjerkræ og andre fugle i fangenskab, forudsat at en risikovurdering har givet et gunstigt resultat.«
3)
I artikel 4 ændres »1. december 2005« til »31. maj 2006«.
4)
Bilag I ændres som angivet i bilaget til nærværende beslutning.
Artikel 2
Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.
Artikel 3
Denne beslutning er rettet til medlemsstaterne.
Udfærdiget i Bruxelles, den 30. november 2005.

Labels: 0
20
6